LidanRubinov/Halacha-QA huggingface dataset:
שאלה: שיטת ימימה: בעקבות מה שקרה עם שיטת המגירות, האם יש מקום לבחון גם את שיטת ימימה, האם יש איזה תלמיד חכם שבחן את השיטה הזו או עומד מאחוריה, האם יש בית דין שפרסם הוראה בענין?
תשובה: לא יודע אם קרה משהו לגבי שיטת המגרות, אמור 'בעקבות הפרסום'. לא ידוע לי דבר לגבי שיטת ימימה. ח הדריכו אותנו, הנצי"ב מזכיר זאת בפרשת שלח-לך על הפסוק "ולא תתורו אחרי לבבכם ואחרי עיניכם". פשוטו של מקרא מדבר שאדם לא יגרר אחרי מה שהעין רואה והלב חומד וכלי המעשה מבצעים זאת בפועל. כוונה שניה בפסוק, מסביר הנצי"ב, שאין לחדש דרכים חדשות בעבודת ה'. מי שחושב שזו הדרך צריך לבסס זאת על פי מקורות מח או אישיות תורנית ששיקול דעתה רציני ואחראי. לא שכל אחד ימציא לעצמו דרך ויסתמך על איזה מדרש פה ושם, ויחליט שכך מתקרבים לה'. ריה"ל בספר הכוזרי מסביר שאין מתקרבים לקב"ה אלא בדרכים שהוא קבע, לא שאדם ימציא לעצמו דת. יש תורה שבכתב ותורה שבעל-פה וכל התנהגות צריך לבדוק שהיא מבוססת על סמך ח. לכן אם אנו לא מוצאים מקורות זו טעות ללכת אחרי זה, למרות שנראה לכאורה שזה גורם להתלהבות. בסופו של דבר עלולים לצאת מזה תקלות חמורות, לכן צריכים להיות זהירים.
שאלה: לימוד קבוע בחופש: אני קבעתי לעצמי כל יום בחופש הגדול כמה שעות של לימוד תורה (בבוקר) אך מראש ידעתי שמן הסתם יהיו ימים שאני לא אוכל ללמוד כי אטייל וכו. האם ישנה בעיה בכך? (אני צריך להשלים את השעות האלה?)
תשובה: אשריך ואשרינו שיש לנו נוער כזה. אם אתה יכול להשלים, מחובתך להשלים. אם ידעת מראש שיהיו ימים בהם לא תוכל ללמוד - יכול להיות שלא חל הנדר, אבל ראוי שתשלים.
שאלה: אדם שלא לומד תורת מרן הרב זצ"ל: האם זו דרך נכונה לבחור שלומד בישיבה, המשתייכת לבית מדרשו של מרן הרב קוק זצ"ל, לא ללמוד את תורתו, האם אין פגם בהבנתו את המציאות ואת התורה השלמה יותר? ובנוסף האם אפשר להגיד על תורת הציבור החרדי שהיא פגומה?
תשובה: היחס למחלוקות בישראל מתברר במשנה "כל מחלוקת שהיא לשם שמים סופה להתקיים". דורות רבים היו מחלוקות בעם ישראל. וגם בדורנו אנו רואים שיש מחלוקות בהופעת תורה שבעל פה. ניתן להסביר את דברי ח האומרים ביטוי מיוחד "סופה להתקיים" - המחלוקות הגדולות בתורה נובעות בדרך כלל מהשאלה עד כמה לגלות את אור התורה או שאין כלים ויכולת לקבל אור גדול מידי. כך טיבם של מחלוקות שאחד מגדולי ישראל מגלה גילוי חדש בתורה. אותו גדול רוצה לגלות את ההארה החדשה שהתגלתה לו. אולם אז קמים גדולים אחרים שלא נתגלה להם הלבוש המחודש הזה שבתורה והם חולקים ואומרים שאין לחדש חידוש זה בבית מדרש. אולם עצם הגילוי של הלבוש החדש בעולם סולל את הדרך ומכשיר את הלבבות להיות בשלים לקבל את האור החדש שנתגלה בתורה. לאחר זמן החידוש כבר יכול להתקבל בעם ישראל. וזו כוונתם בדבריהם סופה להתקיים. לאחר זמן הסיבה למחלוקת יורדת וסופה של דעה מחודשת להתקבל. כך אנו רואים במשך הדורות שהיו גדולי ישראל רבים שכשהם האירו את חידושם בתורה חלקו עליהם. אולם לאחר דורות ספורים תורתם נהיתה חלק מהופעת התורה. כך היה בנוגע לרמב"ם וחידושיו. כך היה בנוגע לאר"י הקדוש, לרמח"ל, לבעש"ט ולר' נחמן מברסלב. וכך אנו שלומדים את תורתו של הרב קוק סבורים בנוגע לתורתו של מרן הרב. תורתו בתחילת הופעתה עוררה מחלוקת. אולם ככל בעובר הזמן תורתו הולכת ונהית חלק מאור תורה שבעל פה. אנו תלמידי מרן הרב סבורים שהתורה שהיא הכי רלווניטת לדור שלנו היא תורת מרן הרב. היא התורה שיכולה להתאים ולהאיר את התורה בדור התחיה. כך כתב הרב זצ"ל על תורתו בעצמו. הרב כתב שהיכולת להורות דרכים בתשובה ועבודת ה' תלויה בהסתכלות על הדור ובהבנה שמדובר בדור של תחייה שמהלכי הדברים מתבררים בו בדרך מיוחדת. אנו לא נוהגים לומר על תורה של מישהו אחר שהיא תורה פגומה. אולם כמו שחסיד יאמר על מי שלא למד ענייני חסידות שלא הואר לו לבוש מרכזי וחשוב בגילוי תורה, כך גם אנו סבורים לגבי תורתו של מרן הרב. יש היום ישיבות רבות ההולכות לאור תורתו של הרב קוק וערך גדול ללמוד בישיבות אלו גם אם לא לומדים בפועל מספריו של מרן הרב. עצם זה שאתה משמש תלמידי חכמים שהם לומדים את תורתו יש בכך גם לימוד של תורתו. ודאי אינו דומה לומד מפי הרב ללומד מפי התלמיד. אינו דומה מי שרק רואה נהגות למי שעמל בפועל בתורה. אולם יש מדרגות מדרגות של קשר וחיבור להופעת הלבוש של התורה בדרכו של מרן הרב. ודאי שמי שלומד בישיבה שמרן הרב הוא רבו המיוחד ראוי שילמד ויעמיק בתורתו. אנו רואים זאת כחלק מרכזי בהבנת תורה שתוכל להתאים ולפעול בדור שלנו. אולם הדברים לא יכולים לבוא בכפייה. אין אדם לומד אלא איפה שליבו חפץ. בין המקום הפיזי בין המקום בבחירת כתלי בית המדרש ובין לבושי התורה שליבו חפץ. עלו והצליחו.
שאלה: כיור אחד במטבח: האם ישנה חובה לכתחילה לרכוש לבנות מטבח עם שני כיורים אחד לחלבי ואחד לבשרי, האם כיור אחד הוא דיעבד? אצלנו בבית יש כיור אחד המשמש לחלבי ובשרי. מהן החסרונות העלולים להווצר יחסית לשני כיורים, וכיצד ניתן להתגבר עליהן? האם תוספת של רשת שמוגבהת מעט עוזרת במידה מסויית למשהו? אשמח אם הרב יוכל לתת דגשים לאופן השימוש בכיור אחד לבשרי וחלבי.
תשובה: זה לא חובה אלא פשוט יותר נוח משום שאחרת לא ניתן להכניס לכתחילה כלים חלביים ובשריים לתוך הכיור מחשש שמא יערו עליהם מאכל בשרי או חלבי רותח (בלי לשים לב שהכלים שם) ואז הם יאסרו. רשת לא תפתור את הבעיה הזו. הרב חיים כץ
שאלה: חשש לסבא שמתעלל בנכדותיו: אבא שלי נהג לנצל אותי מינית עד היותי כבת 12.כיום אני בת 27 נשואה ובהריון. יש לאחיי ילדות קטנות שתמיד בבית הוריי והן חשופות לידיו של אבא שלי. שלדעתו חזר בתשובה- הוא שומר שבת והולך לבית הכנסת. אני מאוד מאוד חוששת שהוא ינצל את אחייניות שלי מינית, במיוחד את אחת מהן שהוא קשור אליה והיא מאוד אוהבת אותו. אמא שלי לא ידעה מעולם (כך נדמה לי בכל אופן) על מה שהוא עשה לי. ואני חוששת שזה יכול לקרות גם לאחיינית שלי הקטנה. ניסיתי להגיד לאחים שלי שלא ישאירו את הילדות איתו בשום אופן וגם לאמא שלי אך הם לא ממש ייחסו חשיבות לדבריי. והרי גם אם היא תישאר עם אמא שלי ואבא שלי הוא יכול לעשות את זה כמו שהוא עשה לי והיא לא שמה לב. בבקשה נסו לעזור לי. אתם תצילו נפש של ילדה תמימה. אני חסרת אונים ומתפללת לאלוקים שלא מאוחר מידי.
תשובה: אני חושב שהחששות שלך מוצדקים. אני מציע שתאמרי שוב לאחיך שאת דורשת ממנו שלא ישאיר את האחייניות שלך לבד עם אביך. אם הוא לא יענה לבקשתך אזי תספרי את הסוד שלך לאמא שלך. אם גם זה לא יעזור, יתכן שיש מקום לשקול לפנות לרווחה ולמסור להם את סודך ושהם כבר יטפלו בכך. כל מה שאת עושה צריך להיות לפי כוחך. אם את מרגישה שמשהו שאת עומדת לעשות יכול למוטט אותך נפשית את צריכה להעזר במישהו שיתמוך בך. אני מציע שהתמיכה לא תהיה רק בעלך אלא תמיכה של איש מקצוע.  עובד סוציאלי וכד'  חזקי והצליחי.
שאלה: לעמוד ליד המתפלל שמונה עשרה: כאשר מישהו מתפלל 18 באותו ספסל, האם צריך לעמוד?
תשובה: אם אתה עסוק בתפילה אתה יכול לשבת אולם אם אתה יושב סתם אתה חייב לקום. הרב שמואל הולשטיין
שאלה: נישואי חילונים: שאלתי בעצם מופנת כלפי הרבנות בארץ בכללה, ומכל מקום רציתי לשמוע את דעת כבוד הרב בעניין. כיום נשאים זוגות שאינם שומרי תורה ומצוות תחת חופה ע"פ תורה, הרב המקדש מברך הברכות ולכאורה הכל נראה כשורה. שאלתי כואבת: הרי ברור וידוע שהרבה מהזוגות הללו חיים עם אחרים (בוגדים, אם בידיעת הבן זוג או בלעדיה, בין קודם החתונה ובין לאחריה), ולמרות ש"כל דמקדש אדעתא דרבנן מקדש" מ"מ אם מלכתחילה כשעומדים הזוג תחת החופה לא מתכוונים כלל לשמור לא על כללי הטהרה (נדה וכו ) ולא על כללי העריות (בגידות וכו ) כיצד תקפים הנישואין? ועוד, על דעת שהנישואין תקפים, האם אין זה כדאי שלא להשיאם כלל (עם כל הכאב והבעיות שזה יגרום), כדי למנוע ממזרות המתרבה לדאבונינו!? נ. ב.- אישית הכרתי ילד שיש לו ארבעה אחים שכל אחד מאבא אחר, והאמא הינה "נשואה", מה עושים?!
תשובה: אין לזה קשר. היות והוא קידש אותה היא אשת איש. לעניות דעתי מבחינה ציבורית לתת לגיטימציה לחיי הפקרות חמור מאד, הרבה יותר מלחשוש שאינם נאמנים אחד לשני ויולידו ממזרים. ודאי שיש חשש כזה אבל נתינת לגיטימציה תיגרום לקלקול גדול בחברה. לפי הרמב"ם הנישואין הם מצוה ואם יש חוטאים לא נבטל מצוה זו מהציבור הרחב בגלל זה. אני לא חושב שזו דרך נכונה. לגבי המקרה שהזכרת - אין מה לעשות. הם ממזרים. בירושלמי כתוב שאותם הממזרים שאינם ידועים, ההשגחה האלוקית מבררת אותם מתוך עם ישראל. בעל הבירה מנקה את כרמו.
שאלה: עשה לך רב: האם הרב של בעלי צריך להיות גם הרב שלי?
תשובה: בדרך כלל מן הראוי שאישה תלך לפי מנהגי עדת בעלה ופסיקתו.
שאלה: מסחר במטבע חוץ : האם יש איסור לסחור במטבע חוץ דרך המחשב, דרך תוכנות המתאימות לחברות המסחר, האם אין כאן סוג של הימורים? בד"כ המסחר הוא לפי ידיעה וחישובי גרפים שחברות המסחר מלמדות בקורסים לניתוח טכני. המסחר בעולם פעיל מיום שני בלילה עד יום שישי בלילה. ישנו זמן שהוא כבר שבת, האם אפשרי שתהיה פעולה שנסחרת כבר בחול ותמשך לשבת?
תשובה: הימורים אסור בכל מקרה. ולגבי שבת לעניות דעתי אין בעיה בכך אם אתה משתמש במחשב שלך ביום חול והם עושים את המסחר גם בשבת.
שאלה: בורר לאלתר בעוף בשבת: האם מותר לברור את בשר העוף מהעצמות באופן המותר בשבת על מנת לחממו על הפלטה, דהיינו האם לאלתר זה גם סמוך לחימום התבשיל או דוקא סמוך לאכילה?
תשובה: אם תיכף כשהאוכל יתחמם תאכלו אותו, נראה כי זה נחשב סמוך לאכילתו. הרב שמואל הולשטיין
שאלה: ברכת נטילת ידיים לאחר הניגוב: בזמן נטילת ידיים אני מפחדת לשים את הטבעת בצד שמא אשכח והאבד אותה (בעית בית ואי נעימות רבה), והבנתי שאם אשימנה בפה ולא אברך בפה מלא אכנס לבעיה הלכתית. ולכן האם מותר ליטול ידיים ולאחר הנטילה לנגב ולהחזיר את הטבעת ליד ורק אז לברך ברכת נטילת ידיים?
תשובה: זו בעיה, יש לנו כלל שהברכה צריכה להיות עובר לעשייתן - לברך לפני הניגוב. אם כשאת עושה ספונג'ה או לשה בצק את לא מורידה את הטבעת גם בזמן הנטילה אינך צריכה להוריד. אם לא, תבקשי ממישהו שיזכיר לך לקחת. אם זה בבית שלך למה לחשוש שמישהו יקח את הטבעת? זהו חשש מוגזם. תיתני לבעלך את הטבעת וזה יהיה תפקיד שלו - להחזיר.
שאלה: תיקון אלמנה: אני אלמנה 25 שנים. אין לי בית עם הילדים ביניהם. יש לי בת חולת נפש. יש לי בן בן 46 ועדיין לא נשוי. בת נוספת בחו"ל. והכל עומד במקום. האם תיקון אלמנה ינקה את הניצוץ של בעלי ואוכל לחיות חיים תקינים?
תשובה: יש צדיקים שיודעים לעשות תיקונים אולם צריך ללוות את התפילות גם בהשתדלות אנושית. אני לא יודע מנין נובעות הבעיות בעיניים של בשר ודם ושל דרך ארץ שקדמה לתורה. צריך לבדוק האם אין מה לעזור לכם גם בדרך פשוטה יותר של עצות. לשם כך צריך לפנות ליועץ שיעזור לכם. ושתראו הרבה ישועות.
שאלה: תפילה: האם ניתן לקבל הסבר לאדם המאחר לתפילה- מאיפה להתחיל? האם לעצור בקדישים ואיפה? וכד.
תשובה: בכל מקרה יש לומר ברכת א-לוקי נשמה וברכות התורה, ברוך שאמר,אשרי,ישתבח,ברכות קריאת שמע וקריאת שמע. אם יש יותר זמן, ויספיק להגיע לתפילת עמידה יחד עם הציבור יש להוסיף על פי סדר העדיפויות הבא: הללויה הללו א-ל בקודשו הללויה הללו את ה' מן השמים שאר הללויות ויאמר דוד עד "תפארתך" המזמורים שלפני "אשרי" שאר פסוקי דזימרה. יש לעצור בקדישים עד לאחר עניית אמן אחר "דאמרין בעלמא". אם זה מקשה על הכוונה יכול להמשיך בלי לעצור (הליכות שלמה). הרב יאיר וסרטיל
שאלה: הזכרה ללא מנין בחו"ל: אנחנו יוצאים כל המשפחה לחו"ל כל חודש אוגוסט. אחרי שכבר הזמנו כרטיסי טיסה ורכבת מהירה בצרפת, אחרי ששם כבר קבעו חופשה בהתאם, התברר לנו שבמשך השבוע של ההזכרה של אביו של בעלי, נהיה בכפר קטן ונידח ללא אפשרות של מנין. (יום ההזכרה: בי"ב באב). האם אפשר לדחות את ההזכרה בשבוע, כאשר נהיה בעיר פריז ותהיה אפשרות של מניין, האם להקדים אותו, כשנהיה עדיין בארץ, (שבכ"א בתמוז יום ההולדת של אביו ) או שמא יש פתרון אחר?
תשובה: יום השנה נקבע באופן קבוע עפ"י יום הפטירה ואין אפשרות לשנותו. בדיעבד, כשכבר קבעתם את את לוח הזמנים לטיולכם, יש לתרום לישיבה על תנאי שאברך ילמד משניות באותו יום ויאמר קדיש.
שאלה: מציאת ספר בבית כנסת: מצאתי ספר בבית כנסת גדול (כמאתיים מתפללים) ללא שם כלשהוא, על אחד השולחנות. שמתי אותו במדף של הספרים. עכשיו כבר עברו כמה חודשים והשוכח לא בא לקחתו. האם זו מציאה כשרה? אשמח לקחת הספר הביתה ולזכות בו. אמנם בעמוד הראשון יש מספר סתמי כתוב בעיפרון, אבל זה לא מספר טלפון. רק 5 ספרות. זה הכל. האם זה סימן? אם עלי להכריז, מה להכריז, שנמצא ספר וזהו או לתת את שם הספר?
תשובה: שאלתך מחולקת לשתיים: א) בינך ובין המאבד. ב) בינך ובין בית הכנסת. לכאורה היה מקום לומר שגם אם ניתן לקחת את הספר, בית הכנסת זכה בו מדין קניין חצר אך במגן אברהם (או"ח סימן קנ"ד ס"ק כ"ג) כתב בשם ספר האגודה שהמוצא דבר בבית הכנסת זכה בו ולא אמרינן דחצר בית הכנסת זכתה בו, דאין יד להקדש. (ואע"פ שבהקדמת נתיבות המשפט לסימן ר ובקצות החושן שם ס"ק א הביאו בזה מחלוקת ראשונים כלפי מציאה כתב נתיבות המשפט שכו"ע מודים למג"א ואכמ"ל). ולכן עיקר השאלה היא בינך ובין המאבד. לגבי שאלתך האם חמש הספרות שכתובות בעמוד הראשון אם נראה שהמאבד כתב אותן ולא החנות נראה שחשיב סימן,אך גם ללא זה הואיל ויש כ"כ הרבה ספרים גם שם הספר וזמן האבדה חשיב סימן. אלא שיש לדון האם מסתבר שהמאבד התייאש הואיל ועברו כמה חודשים, וכן יש לדון האם בהגבהה הראשונה שלקחת לשים בארון הספרים התחייבת בהשבת האבדה גם לאחר יאוש. לכן נראה שיש להכריז ולחפש את המאבד ע"י תליית מודעה בבית הכנסת, ואם אפשר במקומות נוספים, ואין לסמוך על כך שהמתפללים בדקו את הספרייה. ואם יעבור זמן והמאבד לא ימצא נראה שתוכל לקחת את הספר, אע"פ שלרוב הראשונים בדבר שחל עליו חובת השבה הדין הוא יהא מונח עד שיבוא אליהו גם לאחר יאוש, הפוסקים דימו חפץ שניתן להשיגו בשוק בקלות לתפילין שכתוב בגמרא (ב"מ כט:) שם את דמיהן ומניחם לאלתר שמסתמא הבעלים מסכימים הואיל וניתן להשיג כמותן בקלות. א"כ אם לא תמצא את המאבד תוכל לרשום לעצמך את פרטי האבדה וערכה ולהשתמש בספר. הרב משה לין
שאלה: עדים לא כשרים בחתונה: בעוונותיי הרבים, כשהתחתנתי הבאתי לחתונה 2 עדים שאינם שומרים תורה ומצוות, באותו זמן לא ידעתי שאני צריך להביא 2 עדים שהם כן שומרי תורה ומצוות וגם אני באותו זמן לא שמרתי. איך אני יכול לדעת אם הנישואין שלי כשרים או שאני חי עם אשתי באיסור? נא תשובתך המלאה עם הפניות לגמרות שו"ת וכדומה. המון מקרב לב.
תשובה: אכן באמת לכתחילה צריכים שני עדים כשרים שיעידו במעשה הקידושין. אמנם בדיעבד לאחר מעשה אם הקידושין והחופה סודרו ע"י רב מוסמך וירא שמיים הבקי בסידור חופה וקידושין נראה שאין צורך לערוך קידושין שוב.(הבירור נעשה בשיתוף ובהסכמת ראש הכולל הרב כלאב שליט"א) הדבר נעשה ע"י צירוף של כמה ספיקות וגופי הלכות. לעיון ניתן לעיין בפתחי תשובה לשו"ע אבן העזר סימן מ"ב ס"ק יא וכן בשו"ת חת"ס סימן ק ובשו"ת אחיעזר חלק ג סימן כה. אמנם יש המחמירים לעשות קידושין בלבד שוב (ללא ברכות) ואם רצונך בכך עליך לפנות לרב מוסמך ע"מ לעשות זאת הרב יהודה אודסר
שאלה: ציפס שהיה עם פיצה באותו מקרר : ציפס שהיה עם פיצה באותו מקרר בחנות, האם הוא חלבי או שאפשר להשתמש כבשרי?
תשובה: אם הוא לא נגע בפיצה עצמה, הוא פרווה לחלוטין ומותר לאוכלו עם בשר. הרב שמואל הולשטיין
שאלה: צדקה בזמן התפילה: האם צריך לתת צדקה לעניים בזמן התפילה, האין זה "העוסק במצוה, פטור מן המצוה"?
תשובה: אני חושב שבזמן התפילה זה מפריע לו להתפלל, ולא צריך לתת.
שאלה: נסיעה לחו"ל בקבוצה מעורבת: האם מותר לטוס לחו"ל למשך חודש למטרת לימוד אנגלית בקבוצה מעורבת בנים ובנות? רק הסיורים והלימוד הם ביחד וגם שכל הקבוצה דתית.
תשובה: לא.
שאלה: תקשורת עם ילדים אוטיסטים: כתוב בגמרא שמשחרב בית המקדש, נבואה נתנה לשוטים אז אולי התקשורת עם ילדים אוטיסטים יש בה ממש?
תשובה: אולי, אך לא מוכח באמת שאפשר לתקשר איתם ולקבל מהם מעין נבואות.
שאלה: שעון סולארי בשבת: ברשותי שעון סולארי. בעת חשיפה לאור מלאכותי, או שמש, הסוללה שלו נטענת. אין שום הבדל ניכר לעין כשהוא בחושך או באור. האם מותר לי לענוד אותו בשבת? ובמקרה שיש שעון שהוא אותו דבר, אבל בחושך הוא נכבה וכשהוא נחשף לאור הוא נדלק אם יש אותו דין?
תשובה: שעון סולארי רגיל שאינו משנה את מצבו מותר גם אם הוא נטען ע"י השמש. אבל בשעון שנכבה בחושך אסור.
שאלה: בקשות שונות בתפילה: האם אין זה פחיתות באמונה כאשר מבקשים מהקב"ה בקשות שונות, הרי אנו צריכים להאמין שהוא לטובתנו, ולכן הוא נותן לנו את הטובות והצרות שבאות עלינו? ויותר מכך, אדם הגיע לעולם כדי לתקן את שורש נשמתו, ועליו לקבל את גזרות שמיים באמונה שהקב"ה "יודע מה הוא עושה". מדוע לא להשליך את עצמנו על הקב"ה? (הכוונה לבקשות בתפילה, ולא לדברי השבח, ההלל וההודיה שברורה משמעותם)
תשובה: צדקת בדבריך, שאין הקב"ה זקוק לתפילה שלנו כדי לדעת מה אנו רוצים ומה אנו צריכים. ולכן עלינו לסמוך על הקב"ה שנותן לנו בדיוק את מה שטוב בשבילנו. ולכן מטרת התפילה שלנו אינה "לשנות את דעתו של הקב"ה" ולגרום לו לתת לי דבר שלא מגיע לי או משהוא שהוא לא ידע שחסר לי. מטרת התפילה היא לשנות אותי - המתפלל. התפילה היא כלי נהדר שבא להרים את האדם מן המקום בו הוא נמצא מבחינה רוחנית אל מקום גבוה יותר, טוב יותר, מוסרי יותר וקרוב יותר לקב"ה. אדם המכוון התפילתו ומפנים את המסרים שהוא מתפלל עליהם - והתפילה פועלת עליו לטובה ומשפיעה עליו. היא חודרת אל תוך מחשבתו ותחושותיו ומרוממת אותם. כמובן, בתנאי שהיא נעשית בצורה נכונה. נוכל להמשיל זאת לאדם השט בסירה ורוצה להגיע אל החוף. הוא זורק חבל אל עמוד שקבוע בחוף ומתחיל למשוך את החבל כדי להתקרב לחוף. למתבונן מן הצד נראה שהוא מושך את העמוד שבחוף אליו, אבל בעצם על ידי משיכת העמוד הוא מתקרב על החוף. כך אנו בתפילה פונים אל ה', נראה כאילו אנו מנסים "לשכנע" אותו, אבל בעצם אנו מרוממים ומעלים את עצמנו אליו. כאשר אדם מתפלל בכוונה הנכונה ומתוך התקשרות לתכנים שעליהם הוא מתפלל, והם חודרים אל תוכו ומשפיעים עליו, הוא עצמו משתנה - וממילא גם היחס של הקב"ה אליו משתנה. דבר שלא היה מגיע לו קודם, או שלא היה זקוק לו קודם, כעת, במדרגתו החדשה, הופך להיות נצרך, ולכן הוא זוכה בו. תפילתנו אינה הבעת אי אמון הקב"ה אלא נסיון שלנו להתקרב אליו על ידי התחברות לתוכן התפילה, ועל ידי הפנמת התכנים שעליהם אנו מתפללים, ולכן היא נענית. כשהקב"ה רוצה לעזור לנו להתקרב אליו הוא גורם לנו לתחושת חיסרון, משהוא שאין לנו הופך פתאום להיות נחוץ. ואז אנו מתפללים. התפילה מרוממת אותנו ומשנה אותנו, מקרבת אותנו אליו, ואז אנו זוכים בדבר שעליו התפללנו. כמובן שהרבה פעמים לא מספיקה תפילה אחת, וכדי לשנות את האישיות ולרומם את האדם נצרכות תפילות רבות. הן בנות בתוכנו קומה אחר קומה - עד שהשינוי לטובה מתרחש. יתן ה' ויתקבלו כל תפילותינו.
שאלה: קיום מצוות מעולה בחו"ל לעומת א"י: ראיתי בספר "פלא יועץ" בערך "דירה" שכותב המחבר שפעמים עדיף שידור האדם בחו"ל אם שם יכול לשמור תורה ומצוות בצורה טובה יותר מאשר בארץ, וזו לשונו: ". טוב לקבע דירתו בירושלים עיר הקודש, תבנה ותכונן במהרה בימינו, אם לא שחושב שבעיר אחרת יהיה לו יותר ישוב לעבודת ה יתברך, שאז אפילו ישיבת חוצה לארץ טובה מישיבת ארץ ישראל, כי זה כל האדם שיעבוד את בוראו עבודה שלמה עבודה תמה ויהיה הוא משכן אל הקדושה.". האם זוהי הלכה, והאם ישנן דעות חלוקות בענין? שכן ידוע מאמר ח שמוטב שידור אדם בא"י בעיר שרובה עובדי כוכבים ולא בחו"ל בעיר שרובה ישראל, מן הסתם ח העריכו שלאדם שדר בעיר של עכו"ם ייתכן ויהיו קשיים בקיום המצוות ואולי יושפע במקצת ממעשיהם הרעים ואע"פ כן הורו שמעולה ישיבת הארץ.
תשובה: בספר 'ארץ חמדה' לרב ישראלי ישנו דיון בנושא. עד כמה שזכור לי הוא מזכיר את מאמר ח שציינת. יש להניח שהרמה הדתית בחו"ל היא יותר מאשר בארץ בין גויים, ובכל-זאת ח החשיבו את ישיבת הארץ. אני מוכן לבדוק את זה, אם ממש עלול שלא ישמור מצוות אולי עדיף חו"ל, אבל בד"כ ע"י מאמץ יכול לשמור גם בארץ.
שאלה: כשרות מים בטעם תפוח: האם מותר לי לשתות מים בטעם תפוח עדין שכתוב עליו כשר בהשגחת הרבנות אשקלון?
תשובה: אם יש על המוצר חותמת כשרות הרי שאפשר לסמוך עליה. אם אתה מעוניין לברר על המוצר באופן מפורט יותר עליך להתקשר לרבנות אשקלון ולברר אצלם.
שאלה: להחזיר גזל על ידי קניית מוצר אחר: מי ששבר בטעות מוצר או דבר כלשהו בחנות, האם הוא יכול לקנות דברים אחרים באותה חנות, לקבל על זה חשבונית ואז להחזיר, למשל דבר אחד ממה שקנה בלי שיראו, כדי כביכול לשלם על מה ששבר בטעות או שזה אסור בגלל שגורמים למי שבקופה להדפיס בחשבון דבר שבעצם לא באמת קונים אותו?
תשובה: על הצד שאתה חייב לשלם על מה שנשבר (מכיוון שלא פרטת איך זה קרה יש לברר אולי זה לא היה מונח טוב ואז זה אשמת בעלי החנות, או מה מנהג המדינה במקרה שלך) ישנו כלל בדיני ממונות שכאשר אדם חייב לחבירו סכום כסף מחמת גניבה או חוב וכו' אם הוא משיב לו כסף למקום המשתמר, כגון: חשבון בנק שלו או קופה רושמת בחנות וכו', הרי הוא נפטר בכך מחובו. ואם כן לכאורה הצעתך נכונה ואין צורך ליידע את הניזק בדבר אלא שעדיין יש לברר אצל בעלי חנויות וסוחרים אם האופן הזה של ההשבה שהצעת לא גורם להם לבלבול ואי סדר ברישום וניהול המכירות וההזמנות שלהם ובזה יהיה תלוי הדבר. (לעיון. בבא קמא קי"ח וכן שו"ע חושן משפט סימן שנ"ה) הרב יהודה אודסר
שאלה: שאלות הקשורות למעונן, מכשף ועובדי כוכבים: א. האם מותר להסתכל על "סיאנס" המועלה באתר אינטרנט שבאה דווקא להוכיח שיש עולם נשמות(אתר של חוזרים בתשובה). ב. האם הלהטוטנים של ימינו שעושים "קסמים" הם בגדר הזה של "מעונן" או "מכשף"? ג. יש לי עובד מנפאל המטפל באבי, יש איזה בעי ה עם זה לומר שהוא עובד טוב למרות שדתו היא עבודת אלילים? וכן, האם מותר לי לכתוב לו המלצה אם ירצה לעבוד במקום אחר?
תשובה: א. אסור באיסור חמור לעשות סיאנס אבל להסתכל על סיאנס שכבר נעשה מזמן מותר. ב. לא, כיון שכלם יודעים שאינו אלא זריזות ידים בלבד. ג. מותר להמליץ על עבודתו.
שאלה: עודף מכספי ציבור: רכשנו בעבודה מוצר מכספי החברה, המוצר היה פגום, שווי המוצר הוא 20 שקל, אני יצרתי קשר עם החברה והם שלחו לי תלושי קניה בסך 50 שקל, האם אני יכול לקחת לעצמי את ההפרש, זאת אומרת, להביא לחברה 20 שקל כשווי המוצר ולקחת לעצמי את השאר זאת אומרת 30 שקל הנוספים שניתנו?
תשובה: התשובה בקצרה: התלוש שקיבלת שייך לחברה בה אתה עובד, משום שהיצרן המפצה ודאי פיצה את הקונה שקנה מוצר פגום, ולא התכוון לתת לך מתנה. מקורות והרחבה: כתב השולחן ערוך חושן משפט סימן קפג סעיף ז: "שלח שלוחו לקבל מעות מהעובד כוכבים, וטעה העובד כוכבים ונתן לו יותר, הכל לשליח". מקור ההלכה מהגמ' (מסכת כתובות דף צח): "אמר רב פפא, הלכתא: דבר שיש לו קצבה - חולקין, דבר שאין לו קצבה - הכל לבעל המעות." רש"י מפרש כך: דבר שיש לו קצבה   "כגון קטנית הנמכר בחנות במדה -מלא כלי בפרוטה, אם הוסיפו אחת יתירה   חולקין, דמתנה הואי, יש לומר לשליח נתנה, ויש לומר לבעל מעות נתנה". כלומר, הדין שחולקים משום שאנו מסתפקים למי התכוון המוכר לתת את ההפרש, אך אם אין ספק אלא ברור למי התכוון לתת הולכים אחר הכוונה. אולם הרי"ף (מסכת כתובות דף נז עמוד ב) כתב טעם אחר: "ולמה חולקין השליח עם בעל הבית? הואיל ובאתה לו לשליח הנאה ע"י בעל הבית חולק עמו". זאת אומרת שאפילו ידענו שהתכוון לתת הכל לשליח הדין שחולקין, משום שההנאה לשליח נגרמה ע"י מעות המשלח. ובספר קצות החושן העלה שאם אמר המוכר בפירוש שנותן לבעל המעות כל הרווח הולך לבעל המעות, אף לדעת הרי"ף. ובדבר שאין לו קצבה פירש רש"י: "כגון טלית וחלוק וירק הנמכרים באומד, פעמים מוותר למכור בזול ופעמים בצמצום, הכל לבעל מעות שאין כאן מתנה אלא מכר". במקרה שלנו נראה שמכל צד הרווח הולך לבעל המעות (החברה), משום ש: א. המקרה מוגדר "דבר שאין לו קיצבה" שלכל הדיעות הרווח הולך לבעל המעות. ב. גם אם היינו מגדירים את המצב כ"דבר שיש לו קיצבה", היות וברור שהיצרן התכוון לתת את הרווח לבעל המעות, כלומר למי ששילם על המוצר הפגום, הרי ששוב לכל הדעות הרווח כולו שייך לו. הרב אברהם דב זרביב.
שאלה: בליעת מילים בתפילה וברכה עם גופיה: 1.בתפילת שחרית בסופה קוראים את פרשת "פטום הקטורת" ותמיד כשאני קורא אותה נבלעות לי הרבה מהמילים ודבר זה מאד מבלבל אותי שאלתי היא אם אפשר לקרוא את פטום הקטורת בעיניים או שצריך לומר אותה דוקא בפה? 2.האם מותר לברך ולקרוא ק"ש על המיטה כאשר אני לבוש גופיה?
תשובה: 1. תקרא מתוך הכתב ולאט ואני בטוח שלא תבלע מילים, ואם אינך יכול אתה יכול לקרוא בעינים בלבד. ב. מותר.
שאלה: טעמי המקרא בקדושה שביוצר: האם צריך לחשוש לדעת השו"ע שהמתפלל ביחידות צריך לומר את הקדושה ביוצר (ברכות ק"ש) בטעמי המקרא (וכן לגבי יג מידות), ומה הדין בנוגע לנשים (שאינן חייבות בתפילה בציבור, ובמיוחד אישה שלרוב מתפללת ביחידות)?
תשובה: מה שאומרים את הקדושה שביוצר רק בעשרה זוהי שיטת המחבר המביא על פי הרמב"ם. הספרדים מקפידים בזה, יהודי אשכנז לא. גם בדעת המחבר. אם הוא מתפלל בציבור, למרות שכרגע הוא לא אומר עם הציבור אבל יש שם עשרה אנשים, לא צריך לומר בטעמים (משנ"ב שם). גם אשה שאינה חייבת להתפלל בציבור מותר לה לקרוא את הפסוקים האלה.
שאלה: אבידת גוי: אני עובד כקופאי ומתדלק בתחנת דלק של רשת דור אלון. אתמול הגיע ערבי לקנות כמה דברים וכשהלך שכח את הפלאפון שלו בתחנה ולא חזר באותו יום לקחת אותו. האם מותר לי לקחת אותו לעצמי, אני יודע שגזל הגוי אסור, השאלה היא האם אבידת הגוי מותרת במצב הזה?
תשובה: החזרת אבידה אינה כגזל, אבל אם יצא מזה קידוש שם שמים שיעריכו את היהודים שהם ישרים, ויתפרסם, שייך להחזיר.
שאלה: עשיית סכך לנצח: אני מעונין להכין בעצמי סכך לנצח ע"י קני סוף וחוטי כותנה, צמר או סנטתי. אבקש לדעת מהי הנוסחה המהודרת בהלכה. נא לפרט כי אני צריך להלכה ולמעשה. ויישר כוח מעיקרא.
תשובה: אתה יכול לקשור את הקנים עם חוטים ולכתחילה תעשה מחוטים הראוים לסיכוך. חוטים מצמחייה או דברים אחרים. אבל גם מחוטים שלא ראויים לסיכוך אפשר, גם ליהודי אשכנז כשאין אפשרות להשיג חוטים הראוים לסיכוך.
שאלה: קדיש : האם מותר להמשיך בתפילה בזמן הקדיש אם עונים אמן מתי שצריך?
תשובה: במקום שצריך להפסיק על מנת לשמוע את הקדיש (כגון, פסוקי דזמרא), יש להפסיק לפחות עד האמן שלאחר "דאמירן בעלמא", שעד לכאן זה עיקר הקדיש, ואפשר להמשיך להתפלל בהמשך הקדיש.
שאלה: להסיר סכין לפני ברכת המזון: כאשר אדם שסיים לאכול ארוחה עם לחם והאחר שאכל עימו בשולחן לא סיים לאכול. האם על זה שעדיין לא סיים להסיר את הסכין מהשולחן על מנת שהאחר יוכל לברך את ברכת המזון או שעל זה שסיים לאכול צריך להמתין שהאחר יסיים ואז לברך?
תשובה: ישנם שני טעמים להסרת הסכין מהשולחן לפני ברכת המזון: א. השולחן דומה למזבח המאריך את חייו של האדם, ואין זה ראוי שיונח עליו סכין המקצר חיי אדם. ודוקא בשעת הברכה מסירים הסכין, שכן בזכות הברכה מאריכים לאדם את ימיו. ב. פעם אחת הגיע איש אחד לברכת "בונה ירושלים", ומרוב צער על החורבן, תקע סכין בליבו. למעשה, כתב 'ערוך-השולחן' (קפ, ה) שבזמננו אין מקפידים על הסרת הסכין בשעת הברכה. ובשו"ת 'ויען דוד' כתב שבסעודות בהן יש עוד מסובים, ואי-אפשר להוריד את כל הסכינים מהשולחן, אפשר לסמוך על דעת 'ערוך-השולחן'. בנוסף, יכול להיות שחברך אינו מקפיד על כך, ואי-אפשר לחייבו להוריד את הסכין משום שאתה כן מקפיד על-זה. למעשה, אין צורך להסיר את הסכין של חברך או להמתין. (ע"פ פסקי תשובות ח"ב, סי' קפ, ה) הרב אלחנן לוין
שאלה: שם של תינוק ע"ש נפטר: אבי נפטר לפני כחודש, בחודש הבא אמור להיוולד לנו בעזרת ה בן, האם יש בעיה לקרוא לו על שם אבי? אבי נפטר ממחלת הסרטן בן 59.
תשובה: לא. אני חושב שיש בזה חשיבות ויופי שתקרא על שם האבא. זה לא נקרא שנפטר צעיר ביותר, הוא היה קרוב לשישים. אפשר לתת עוד שמות, אבל לילד זו תהיה טרחה.